bluuebunny/crossref_metadata_2025 huggingface dataset:
Η σημασία του διαλυτού υποδοχέα των μυελοκυττάρων (sTREM-1) στη διαδρομή του σηπτικού συνδρόμου
Authors: Μαριόλη Ανδρονίκη
Published: August 2021

ΣΚΟΠΟΣ:Ο TREM-1 (triggering receptor expressed on myeloid cells), ένας υποδοχέας που εκφράζεται στα ουδετερόφιλα και τα μονοκύτταρα, υπερεκφράζεται στη σήψη και φαίνεται ότι παίζει έναρόλο-κλειδί για τη ρύθμιση της φλεγμονώδους απόκρισης. Μελετήσαμε την γονιδιακή και επιφανειακή έκφραση του TREM-1 σε σχέση με την τελική έκβαση. ΜΕΘΟΔΟΙ: Δείγματα περιφερικού φλεβικού αίματος ελήφθησαν από 75 σηπτικούς ασθενείς (41 ασθενείς με σήψη, 25 με σοβαρή σήψη και 9 με σηπτική καταπληξία) εντός είκοσι τεσσάρων ωρών μετά την εισαγωγή τους στη μελέτη και στη συνέχεια κατά την τρίτη και έβδομη μέρα νοσηλείας. Η επιφανειακή έκφραση του TREM-1 επί των μονοκυττάρων εκτιμήθηκε με κυτταρομετρία ροής. Η γονιδιακή έκφραση του TREM-1 στα κυκλοφορούντα μονοκύτταρα αξιολογήθηκε με RT-PCR. Επιπλέον προσδιορίστηκε η συγκέντρωση του sTREM-1 η οποία προσδιορίστηκε στον ορό με μία ανοσοενζυμική μέθοδο. ΑΠΟΤΕΛΕΣΜΑΤΑ: Παρόλο που η επιφανειακή και η γονιδιακή έκφραση του TREM-1, καθώς και η συγκέντρωση του sTREM-1 δεν διέφεραν μεταξύ σήψης, σοβαρής σήψης και σηπτικής καταπληξίας την ημέρα 1, οι επιζώντες είχαν μεγαλύτερη έκφραση στην επιφάνεια TREM-1 στις ημέρες 3 και 7 σε σύγκριση με μη επιζώντες. Η συγκέντρωση του sTREM-1 στους μη επιζώντες μειώθηκε την ημέρα 3 σε σύγκριση με την αρχική τιμή της. Οι ασθενείς με την αύξηση της γονιδιακής έκφρασης του TREM-1 στα μονοκύτταρα από την ημέρα 1 έως την ημέρα 3 είχαν παρατεταμένη επιβίωση σε σύγκριση με ασθενείς με μείωση της έκφρασης του γονιδίου τουTREM-1 από την ημέρα 1 έως την ημέρα 3 (p: 0,031). ΣΥΜΠΕΡΑΣΜΑΤΑ: Η πρώιμη μείωση της έκφρασης του γονιδίου της TREM-1 στα μονοκύτταρα σχετίζεται με κακή έκβαση. Το φαινόμενο αυτό μπορεί να οφείλεται στην ανοσοκαταστολή που προκαλείται από το σηπτικό επεισόδιο μέσω μείωσης του προ-φλεγμονώδους υποδοχέα επιφανείας TREM-1.
Έργα Ελλήνων συνθετών για σόλο φλάουτο (1958-2008)
Authors: Glinka Beata Iwona
Published: August 2021

Σκοπός της διατριβής ήταν να παρουσιαστούν τα αποτελέσματα της έρευνας ενός συγκεκριμένου τομέα του ρεπερτορίου, των έργων για σόλο φλάουτο των ελλήνων συνθετών που έχουν παραχθεί από το 1958 έως το 2008, σε σχέση με την αντίστοιχη στο εξωτερικό παραγωγή, να επισημανθεί ό,τι συνδέεται με την εξέλιξη του φλάουτου ως σολιστικού οργάνου, ως “εργαλείου” δοκιμής και εφαρμογής των τεχνικών εκτέλεσης σε συνδυασμό με τις τεχνικές σύνθεσης, καθώς και ως πεδίου ανάπτυξης του όλως προσωπικού διαλόγου ανάμεσα στο όργανο και τον συνθέτη-δημιουργό και μέσον έκφρασης του μουσικής σκέψης του. Επιδιώχτηκε μια ―στο πλαίσιο του εφικτού― συνολική καταγραφή, παρουσίαση και τεκμηριωμένη αξιολόγηση των συνθέσεων των ελληνικών συνθέσεων για σόλο φλάουτο, με κριτήριο το τεχνικό τους επίπεδο και τις δυνατότητές τους για αξιοποίηση στο εκπαιδευτικό έργο. Περιγράφηκαν οι σύγχρονες τεχνικές παιξίματος του φλάουτου και εκτέθηκαν οι τρόποι µε τους οποίους μπορούν να εφαρμοστούν οι εν λόγω τεχνικές, εκτέθηκαν προσωπικές απόψεις για την όσο το δυνατόν πιο αποτελεσματική εκτέλεση επιλεγμένων ελληνικών έργων. Στόχος, η διευκόλυνση της κατανόησης του μουσικού κειμένου και κατ' επέκταση της μελέτης αυτού, η οποία θα οδηγήσει σε περισσότερες εκτελέσεις, ερμηνευτικές εκδοχές, ενδεχομένως και σε ηχογραφήσεις. Η επίτευξη του στόχου από τη µια μεριά θα συμβάλλει στην καλύτερη γνωριμία του κοινού (ελληνικού και διεθνούς) µε το ελληνικό ρεπερτόριο για φλάουτο, κι από την άλλη, η εύλογα προσδοκώμενη αποδοχή του από το διεθνές φλαουτιστικό κοινό θα αποτελέσει προϋπόθεση δημιουργίας παράδοσης στην ερμηνεία και κατ' επέκταση στην διδασκαλία ελληνικών έργων για σόλο φλάουτο σε παγκόσμιο επίπεδο.Η θετική έκβαση της όλης προσπάθειας, μέσω και της ανάδειξης γενικά του ρόλου του φλάουτου, προσδοκάται ότι θα συντελέσει στην προώθηση της εξαιρετικά ενδιαφέρουσας ελληνικής μουσικής και θα προτρέψει τους έλληνες συνθέτες στην παραγωγή όλο και περισσότερων έργων για φλάουτο.Μεθοδολογικά, η όλη πραγμάτευση, τόσο αυτή που γίνεται στο πλαίσιο της ιστορικής αφήγησης όσο και εκείνη που αναπτύσσεται υπό το πρίσμα της συστηματικής θεώρησης, ακολουθεί την πορεία από το γενικό στο ειδικό.Θα πρέπει να διευκρινιστεί ότι η παρούσα εργασία εστιάζεται στο φλάουτο ως όργανο, στο ύφος της μουσικής και στις νέες τεχνικές - πρακτικές εκτέλεσης που χρησιμοποίησαν οι έλληνες συνθέτες γράφοντας μουσική γι’ αυτό το όργανο. Ο μεγάλος αριθμός (183) των έργων που συγκεντρώθηκαν και καταλογραφήθηκαν κατά την διάρκεια της έρευνας, δεν επιτρέπει την εις βάθος ανάλυση και τον σχολιασμό τους, όπως θα γινόταν, εάν επρόκειτο για τα έργα ενός μόνο συνθέτη ή, πολύ περισσότερο, για ένα μόνο έργο. Τα μορφολογικά / δομικά στοιχεία, οι νέες τεχνικές σύνθεσης και κάθε άλλη συνιστώσα που αφορά στην τέχνη της σύνθεσης, θίγονται στο βαθμό που συνεισφέρουν στην καλύτερη κατανόηση-εμβάθυνση και, ως εκ τούτου, στην αρτιότερη εκτέλεση του μουσικού έργου.
Θεάματα, θέματα και θύματα της σύνθεσης για την εμπειρία του συνολικού έργου τέχνης
Authors: Γρηγοριάδου Ευθαλία-Θάλεια
Published: August 2021

Σύμφωνα με την βαγκνερική παράδοση το Gesamtkunstwerk αναφέρεται στη δημιουργική συνολική σύνθεση των τεχνών και των διαφόρων ειδών εμπειρογνωμοσύνης. Μέσα από μια ιστορική αναδρομή αναδεικνύεται ότι το Gesamtkunstwerk εφαρμόστηκε στα πεδία της τέχνης και του θεάτρου, καθώς και απασχόλησε περαιτέρω τους επιστημονικούς τομείς της αρχιτεκτονικής, του design, της φιλοσοφίας, της θεωρίας της τεχνολογίας. Από το Ρομαντισμό και τα ιδεώδη της ενοποιητικής αρμονίας, τη μεταμοντέρνα εποχή και τις ριζοσπαστικές πεποιθήσεις του κατακερματισμού, έως και τη σύγχρονη χρήση του υπολογιστή ως μετα-μέσο συνολικής σύνθεσης, η έννοια του συνολικού έργου τέχνης παρουσιάζεται κατά καιρούς να αντανακλά τους στόχους της κοινωνίας και τις καλλιτεχνικές προσδοκίες. Ωστόσο, στη μοντέρνα εποχή των αρχών του 20ου αι. η εν λόγω έννοια συχνά συσχετίζεται με ολοκληρωτικές ιδεολογίες που προωθούν εθνικιστικά ιδεώδη και, ως εκ τούτου, ενισχύεται η ιστορική της απομόνωση. Χρησιμοποιώντας τον κονστρουκτιβισμό ως βασικό μεθοδολογικό υπόδειγμα, η έρευνα αυτή αναμένεται να συμβάλει στην εμφάνιση νέων τρόπων κατανόησης της ιστορίας, των σύγχρονων εκφράσεων, καθώς και του μέλλοντος του Gesamtkunstwerk σε πρακτικές του συλλογικού συνολικού έργου.
Διερεύνηση της συσχέτισης μεταξύ ορμονικών και βιοχημικών δεικτών και υπερηχογραφικών παραμέτρων με την έκβαση κύκλων υποβοηθούμενης αναπαραγωγής
Authors: Κοτανίδης Λάζαρος
Published: August 2021

Σκοπός: Σκοπός της εργασίας ήταν η μελέτη της χρήσης συγκεκριμένων ορμονικών (FSH, AMH) και υπερηχογραφικών (AFC) δεικτών ως προγνωστικών παραγόντων σε κύκλους εξωσωματικής γονιμοποίησηςΥλικό και μέθοδος: Εκατόν είκοσι κύκλοι εξωσωματικής μελετήθηκαν. Το βραχύ πρωτόκολλο διέγερσης με GnRH αγωνιστή χρησιμοποιήθηκε για ωοθηκική διέγερση. Τα επίπεδα FSH και AMH μετρήθηκαν στον προηγούμενο κύκλο, ενώ ο AFC πριν την έναρξη της διέγερσης. Μελετήθηκε η συσχέτιση των δεικτών με τον αριθμό ληφθέντων ωαρίων, τη διαθεσιμότητα πλεοναζόντων εμβρύων για κρυοσυντήρηση και επόμενη εμβρυομεταφορά, την εμφάνιση συνδρόμου υπερδιέγερσης και την ανίχνευση θετικού τεστ κύησης.Αποτελέσματα: Η μελέτη κατέδειξε τη σαφή συσχέτιση των επιπέδων τόσο της AMH και του AFC όσο και των επιπέδων FSH με τον αριθμό των ληφθέντων ωαρίων. Τα αυξημένα επίπεδα ΑΜΗ αποτελούν ανεξάρτητο παράγοντα σχετιζόμενο με αυξημένη πιθανότητα ύπαρξης πλεοναζόντων εμβρύων προς κρυοσυντήρηση ενώ οι άλλες δύο παράμετροι σχετίστηκαν μονοπαραγοντικά όχι όμως ανεξάρτητα.Τα υψηλά επίπεδα ΑΜΗ και ΑFC φαίνεται επίσης να σχετίζονται με αυξημένη πιθανότητα συνδρόμου υπερδιέγερσης ωοθηκών, γεγονός όμως το οποίο καταδείχτηκε στην μονοπαραγοντική συσχέτιση και όχι στο πολυπαραγοντικό μοντέλο. Τα επίπεδα FSH φάνηκε πως συσχετίζονται ανεξάρτητα με την ανίχνευση θετικού τεστ κύησης.Συμπεράσματα: Τόσο η ΑΜΗ όσο και το ΑFC μπορούν να αποτελέσουν σημαντικά και αξιόπιστα προγνωστικά εργαλεία για την πρόβλεψης της ωοθηκικής απάντησης. Η ΑΜΗ συσχετίζεται και με την ύπαρξη πλεοναζόντων εμβρύων για κρυοσυντήρηση, σχέση που δε φαίνεται να έχει μελετηθεί στη βιβλιογραφία. Σαφώς απαιτούνται περαιτέρω έρευνες προς επιβεβαίωση.
Ευφυές σύστημα για τη διάγνωση βλαβών στα μηχανικά υποσυστήματα του γεωργικού ελκυστήρα
Authors: Κατέρης Δημήτριος
Published: August 2021

Σκοπός της παρούσας διδακτορικής διατριβής είναι η ανάπτυξη (σχεδιασμός και υλοποίηση) ενός πρωτότυπου ευφυούς συστήματος διάγνωσης σφαλμάτων – βλαβών. Η ανάπτυξη και η επιβεβαίωση πραγματοποιήθηκε σε ένα μηχανικό κιβώτιο ταχυτήτων ενός Γεωργικού Ελκυστήρα. Η φιλοσοφία του συστήματος στηρίζεται στο σκεπτικό ότι η εμφάνιση μιας βλάβης σε κάποιο από τα έδρανα κύλισης ενός κιβωτίου ταχυτήτων οδηγεί σε αντικατάσταση όλων των εδράνων του. Μια τέτοια κίνηση όμως επιβαρύνει το κόστος επισκευής λόγω αντικατάστασης εδράνων που δεν έχουν φτάσει ακόμη στο τέλος της λειτουργικής τους ζωής. Προκειμένου να αποφευχθούν τέτοιου είδους “σπατάλες” αποφασίστηκε η ανάπτυξη του εν λόγω ευφυούς συστήματος. Το σύστημα είναι σε θέση να διαγιγνώσκει γρήγορα και με μεγάλη ακρίβεια σφάλματα και βλάβες σε οποιοδήποτε μηχανικό υποσύστημα του γεωργικού ελκυστήρα. Επίσης μπορεί να διαγιγνώσκει σε ποιο από τα έδρανα του κιβωτίου εμφανίζεται το σφάλμα προκειμένου η επισκευή να είναι επιλεκτική, μειώνοντας με αυτόν τον τρόπο το κόστος συντήρησης. Το σύστημα βασίζεται στην εκτέλεση ενός ή δύο κατά περίπτωση Μπαγεσιανών (Bayesian) πολυστρωματικών νευρωνικών δικτύων με αυτόματο προσδιορισμό συνάφειας (Multilayer Perceptron Neural Network with Automatic Relevance Determination, MLP-ARD) τα οποία συνδυάζουν δεδομένα από μονοαξονικά και τριαξονικά επιταχυνσιόμετρα που τοποθετήθηκαν σε επιλεγμένες θέσεις επάνω στο κιβώτιο ταχυτήτων. Τα αποτελέσματα της αξιολόγησης του συστήματος κρίθηκαν άκρως ικανοποιητικά επιβεβαιώνοντας απόλυτα τις αρχικούς στόχους της παρούσας διδακτορικής διατριβής.
Προσδιορισμός της συμβολής υπόπτων γονιδίων υπευθύνων για την ηλικιακή εκφύλιση της ωχράς κηλίδας στην Ελλάδα
Authors: Σκαλιδάκης Ιωσήφ
Published: August 2021

ΣΚΟΠΟΣ : Αξιολόγηση της συμβολής των πολυμορφισμών στα γονίδια CFH ,ARMS2, APOE ,FCGR2A στην προδιάθεση για εκδήλωση ΗΕΩ (ηλικιακής εκφύλισης ωχράς κηλίδας) στον Ελληνικό πληθυσμό.ΜΕΘΟΔΟΛΟΓΙΑ : Η απομόνωση του DNA πραγματοποιήθηκε με στήλες φυγοκέντρησης QIAamp,από αίμα ασθενών με ΗΕΩ και υγιών (κατόπιν οφθαλμολογικού ελέγχου). Για τη γονοτύπωση των πολυμορφισμών στα γονίδια ARMS2 και APOE χρησιμοποιήθηκε η τεχνική PCR-RFLP (Polymerase Chain Reaction- Restriction Fragment Length Polymorphism) και επιπλέον αναπτύχθηκε νέα μεθοδολογία με PCR πραγματικού χρόνου και ανάλυση καμπύλων τήξης για τον πολυμορφισμό Y402H του γονιδίου CFH και H131R του FCGR2A. Ακολούθησε στατιστική ανάλυση με προγράμματα SNPStats και SPSS .ΑΠΟΤΕΛΕΣΜΑΤΑ : Πραγματοποιήθηκε αρχικά έλεγχος για συσχετισμό των 4 γονιδίων αυτών με την ΗΕΩ σε δείγματα αίματος 27 πασχόντων και 34 υγιών εθελοντών αναδεικνύοντας μια ισχυρή συσχέτηση της νόσου με τους Υ402Η στο CFH (OR=2,68) και H131R στο FCGR2A (OR=3.17) ενώ δεν υπήρξε στατιστικά σημαντική συσχέτηση της νόσου με τους πολυμορφισμούς σε ARMS2 και ApoE . Σε δεύτερο χρόνο μελετήθηκε σε δείγματα 120 ασθενών και 103 υγιών η συμβολή των πολυμορφισμών στα CFH και FCGR2A για εκδήλωση ΗΕΩ όπου φάνηκε να υπάρχει στατιστικά σημαντική συσχέτηση με OR=1,77 και 1,74 αντίστοιχα. ΣΥΜΠΕΡΑΣΜΑ : Η μελέτη για πρώτη φορά της συσχέτισης της ΗΕΩ με τον πολυμορφισμό Η131R απέδωσε σημαντικά αποτελέσματα, προτείνοντας ισχυρή συσχέτιση και μεγάλο σχετικό κίνδυνο για τους φορείς της μετάλλαξης.
Επίλυση προβλήματος σε θέματα ρύπανσης των υδάτων και λειψυδρίας
Authors: Τζαμπερή Νεζάμ-Ελ-Ντην
Published: August 2021

Ο προβληματισμός για την επιδείνωση του φαινομένου της ρύπανσης των υδάτων οδήγησε στην επιλογή του θέματος της παρούσας μελέτης, καθώς οι γνώσεις και οι στάσεις των μαθητών, αυριανών πολιτών, είναι καθοριστικές για τη διαμόρφωση μιας φιλοπεριβαλλοντικής συμπεριφοράς, η οποία θα συμβάλλει στην αντιμετώπιση της ρύπανσης των υδάτων μέσω της δράσης και της ενεργής συμμετοχής στη λήψη αποφάσεων. Υπό το πρίσμα αυτό καθορίστηκε ο σκοπός της παρούσας μελέτης, ο οποίος αφορά τη διερεύνηση των γνώσεων και στάσεων των μαθητών Β΄ γυμνασίου και Β΄ λυκείου των δήμων του βορείου τριγώνου της Ρόδου σε θέματα που αφορούν τη διαχείριση των υδατικών πόρων και του ανακτημένου νερού από την επεξεργασία του βιολογικού καθαρισμού. Η παρούσα εργασία, επιχειρεί, επίσης, να παρέχει επιστημονική γνώση σχετικά με τη μέθοδο αντιρρύπανσης του βιολογικού καθαρισμού, καθώς η σχετική γνώση είναι περιορισμένη στους πολίτες. Η διατριβή αποτελείται από δύο μέρη και ένδεκα κεφάλαια. Στο πρώτο μέρος αναπτύσσεται το θεωρητικό πλαίσιο στο οποίο εντάσσεται η έρευνα. Προσεγγίζεται η σημασία των υδατικών πόρων, τα προβλήματα που σχετίζονται με αυτά, η ρύπανση και η λειψυδρία αλλά και οι τρόποι αντιμετώπισης στο πλαίσιο της αειφόρου ανάπτυξης, με κυριότερο τις εγκαταστάσεις βιολογικών καθαρισμών. Παρουσιάζονται οι νομοθετικές ρυθμίσεις στο πλαίσιο της προστασίας των υδάτων και προσδιορίζονται τα χαρακτηριστικά των υγρών αποβλήτων, καθώς τα λύματα ευθύνονται στον μεγαλύτερο βαθμό για τη ρύπανση των υδάτων. Επίσης, περιγράφονται οι εκτατικές και εντατικές τεχνικές επεξεργασίας τους και στη συνέχεια το θέμα συνδέεται με την περιβαλλοντική εκπαίδευση ως εργαλείο για την προώθηση της επίλυσης των προβλημάτων των υδατικών πόρων. Στο δεύτερο μέρος παρατίθενται τα αποτελέσματα της έρευνας και τα συμπεράσματα που εξάγονται. Για τη διερεύνηση των γνώσεων και την ανίχνευση των στάσεων των μαθητών του δείγματος συντάχθηκε ερωτηματολόγιο. Στην προσπάθεια περιγραφής και αποτίμησης του τοπίου των γνώσεων και στάσεων του δείγματος, με βάση την επισκόπηση των αποτελεσμάτων της έρευνας, παρατηρείται ότι η πλειονότητα των μαθητών παρουσιάζει σημαντικές ελλείψεις και παρανοήσεις στις γνώσεις της. Σχετικά με τις στάσεις, σύμφωνα με τα δεδομένα της έρευνας, οι μαθητές παρουσιάζονται να υιοθετούν φιλικές προς το περιβάλλον στάσεις. Ειδικότερα, οι μαθητές λυκείου παρουσιάζονται περισσότερο ευαισθητοποιημένοι έναντι των μαθητών γυμνασίου απέναντι σε όλα σχεδόν τα ζητήματα που αφορούν τη ρύπανση των υδάτων, τη λειψυδρία, την επεξεργασία αστικών λυμάτων και το ανακτημένο νερό. Σε πολλές περιπτώσεις εμφανίζονται αυστηρότεροι κριτές σε σχέση με την ευθύνη για τα περιβαλλοντικά προβλήματα και τα μέτρα που πρέπει να ληφθούν ή τις ποινές που θα πρέπει να επιβληθούν, παρόλο που συχνά δεν αιτιολογούν τις επιλογές τους.
Καινοτομικά προγράμματα αγωγής υγείας στη μέση εκπαίδευση
Authors: Φρούντα Μαρία
Published: August 2021

Η εκπαίδευση, οργανωμένη σε εκπαιδευτικό σύστημα και παρεχόμενη από το σχολείο, λειτουργεί ως καθοριστικός παράγοντας στη διαμόρφωση της προσωπικότητας του ατόμου, των στάσεων και των συμπεριφορών του γενικά, αλλά και ειδικά, εκείνων που είναι σχετικές με τη υγεία. Στο πλαίσιο του σχολείου υλοποιούνται προγράμματα αγωγής υγείας στα οποία ο εκπαιδευτικός κατέχει κεντρικό ρόλο και είναι καθοριστικός παράγοντας για την επιτυχημένη εφαρμογή των εν λόγω προγραμμάτων. Στην παρούσα εργασία μέσα από μια στοχευμένη εννοιολογική ανάλυση οργανώθηκε η επιστημολογική συγκρότηση και η περιχαράκωση του θέματος (προαγωγή υγείας, αγωγή υγείας και σεξουαλική διαπαιδαγώγηση) επικεντρώνοντας στην εργαλειακή εφαρμογή του, που αφορούσε τη σύνδεση της αγωγής υγείας και ειδικά της σεξουαλικής διαπαιδαγώγησης με το σχολείο και τον/την εκπαιδευτικό. Εστιάζοντας στα προγράμματα αγωγής υγείας και σεξουαλικής διαπαιδαγώγησης στα σχολεία της Δευτεροβάθμιας Εκπαίδευσης αναδείχθηκε το έργο που καλείται να εκτελέσει στην πράξη ο/η εκπαιδευτικός λαμβάνοντας υπόψη την πραγματικότητα της βασικής εκπαίδευσης, της επιμόρφωσης, της αυτομόρφωσης και κυρίως των προκλήσεων απέναντι στις οποίες δοκιμάζεται. Η ανάδειξη αυτή θεμελίωσε το σκοπό της παρούσας έρευνας που ήταν η αποτύπωση, η ανάλυση και η κατανόηση των εκπαιδευτικών που εμπλέκονται με προγράμματα αγωγής υγείας και σεξουαλικής διαπαιδαγώγησης έτσι ώστε να διαμορφωθεί το profil του εκπαιδευτικού με τις παιδαγωγικές και επιμορφωτικές του ανάγκες. Ως προς τη μεθοδολογία υιοθετήθηκε η ποιοτική προσέγγιση, μέσω της μεθόδου της επισκόπησης όπου με βάση τη δόκιμη τεχνική της ημιδομημένης συνέντευξης συγκεντρώθηκε το ερευνητικό υλικό. Σημειώνεται ότι πριν τη διεξαγωγή της συνέντευξης οι εκπαιδευτικοί συμπλήρωναν σύντομο στοχευμένο ερωτηματολόγιο που επέτρεπε την αποτύπωση των βασικών δημογραφικών, εκπαιδευτικών και επαγγελματικών τους χαρακτηριστικών. Τα συμπεράσματα της παρούσας μελέτης, παρότι δεν είναι γενικεύσιμα, συνεισφέρουν στην κατανόηση της διαδικασίας του σχεδιασμού και της υλοποίησης των προγραμμάτων καθώς και στην κατανόηση των λόγων που οι εκπαιδευτικοί επιλέγουν τα προγράμματα αυτά αλλά και τι αποκομίζουν από αυτά. Ο εκπαιδευτικός αν και τυπικά είναι ελεύθερος να αναλάβει την υλοποίηση καινοτόμων εκπαιδευτικών προγραμμάτων, να καταρτίσει το δικό του πρόγραμμα λαμβάνοντας υπόψη τις τοπικές συνθήκες, παρόλα αυτά, φαίνεται ότι, δεν αισθάνεται προετοιμασμένος να διαχειριστεί την ελευθερία αυτή στο πλαίσιο του λειτουργήματος του. Η μελέτη αυτή ενδέχεται να αποτελέσει το έναυσμα για παρεμφερείς ερευνητικές απόπειρες, εφόσον, το γνωστικό αντικείμενο της αγωγής υγείας και της σεξουαλικής διαπαιδαγώγησης είναι νέο, δυναμικό και χρειάζεται περισσότερες εξειδικευμένες έρευνες και μελέτες προκειμένου, να συνεισφέρουν στη βελτίωση της ποιότητας και της αποτελεσματικότητας των συγκεκριμένων προγραμμάτων.
Επίπεδα γαστρίνης και μοτιλίνης σε φυσιολογικά νεογνά, βρέφη και σε βρέφη με γαστροοισοφαγική παλινδρόμηση
Authors: Ανατολίτου Φανή
Published: August 2021

Σκοπός: Η αιτιολογία της ΓΟΠ η οποία είναι συχνή στη βρεφική ηλικία είναιποικίλη και αφορά τη δυσλειτουργία του κατώτερου οισοφαγικού σφιγκτήρα λόγωανωριμότητάς του, καθυστέρηση στη γαστρική κένωση ή διαταραχή στηνκινητικότητα του πεπτικού. Υποθέσαμε ότι η μοτιλίνη και η γαστρίνη παρεμβαίνουνστην κινητικότητα του πεπτικού και εκκρίνονται σε χαμηλότερα επίπεδα σε βρέφημε ΓΟΠ. Σκοπός της μελέτης αυτής ήταν ο προσδιορισμός των επιπέδων μοτιλίνηςκαι γαστρίνης σε φυσιολογικά βρέφη από τη γέννηση μέχρι και τον πρώτο χρόνοζωής και την σύγκριση αυτών με εκείνα των βρεφών με ΓΟΠ.Ασθενείς και μέθοδος: Μετρήθηκαν τα επίπεδα μοτιλίνης και γαστρίνης στον ορόμε ανταγωνιστική ραδιοανοσοχημική και ραδιοανοσολογική (RIA) μέθοδοαντίστοιχα σε: (Α) 43 φυσιολογικά νεογνά (δείγμα ομφαλίου λώρου) (Β)35φυσιολογικά βρέφη και (Γ) 49 βρέφη με ΓΟΠ. Τα βρέφη είχαν ταξινομηθεί σε τρειςομάδες ανάλογα με την ηλικία: 1-3 μηνών, 4-6 μηνών και 6-12 μηνών.Αποτελέσματα: Τα επίπεδα μοτιλίνης και γαστρίνης αυξάνονται με την ηλικία κατάτην διάρκεια του πρώτου χρόνου ζωής σε φυσιολογικά βρέφη. Οι τιμές τηςγαστρίνης και της μοτιλίνης των φυσιολογικών νεογνών ήταν σημαντικά χαμη-λότερες από τις αντίστοιχες των φυσιολογικών βρεφών. Επίσης, δεν παρατηρήθηκεσημαντική διαφορά μεταξύ των φυσιολογικών νεογνών και των βρεφών με ΓΟΠστα επίπεδα της γαστρίνης, ενώ τα επίπεδα της μοτιλίνης των φυσιολογικών νεογνώνήταν σημαντικά χαμηλότερα. Συνολικά όσον αφορά τις δύο ομάδες βρεφών οι τιμέςτης γαστρίνης ήταν σημαντικά χαμηλότερες στα βρέφη με ΓΟΠ, ενώ δενπαρατηρήθηκε σημαντική διαφορά μεταξύ των δύο ομάδων στις τιμές της μοτιλίνης.Όταν έγινε ανάλυση ανά ηλικιακή ομάδα, στα βρέφη 1-3 μηνών και άνω των 6μηνών δεν υπήρξε σημαντική διαφορά στις τιμές της γαστρίνης και της μοτιλίνηςμεταξύ των ομάδων βρεφών με ΓΟΠ και των φυσιολογικών βρεφών. Όμοια, στηνηλικιακή ομάδα 4-6 μηνών δεν υπήρξε σημαντική διαφορά στις τιμές της μοτιλίνηςμεταξύ των ομάδων βρεφών με ΓΟΠ και των φυσιολογικών βρεφών. Αντίθετα, τα βρέφη με ΓΟΠ που ήταν 4-6 μηνών είχαν σημαντικά χαμηλότερες τιμές γαστρίνηςσε σύγκριση με τα φυσιολογικά βρέφη.Συμπέρασμα: Τα επίπεδα της γαστρίνης και μοτιλίνης αυξάνουν με την ηλικία κατάτον πρώτο χρόνο της ζωής, γεγονός που συμβαδίζει με τη προοδευτική μείωση τηςΓΟΠ, ίσως λόγω ωρίμανσης της λειτουργίας του γαστρεντερικού σωλήνα. Εντού-τοις, δεν παρατηρήθηκαν σημαντικές διαφορές στις τιμές της γαστρίνης και μοτι-λίνης μεταξύ βρεφών με ΓΟΠ και χωρίς ΓΟΠ εκτός από τη σημαντική μείωση τηςγαστρίνης στα βρέφη με ΓΟΠ ηλικίας 4-6 μην. Δεδομένου ότι οι μελέτες είναιπεριορισμένες ίσως απαιτείται η συνέχιση της έρευνας στο θέμα αυτό με μεγαλύτεροαριθμό βρεφών για την οριστική απάντηση στο ερώτημα της πιθανής συμμετοχήςτων εντερικών ορμονών στην παθογένεια της ΓΟΠ.
Η αφηγηματική δομή του 8ου βιβλίου της ιστορίας του Θουκυδίδη
Authors: Λιοτσάκης Βασίλειος
Published: August 2021

Στην παρούσα μελέτη, γίνεται προσπάθεια να ανατραπεί η παραδοσιακή αντίληψη ότι το όγδοο βιβλίο της Ιστορίας του Θουκυδίδη είναι ένα πρόχειρο σχεδίασμα και να παρουσιαστεί λεπτομερώς το υποκείμενο αφηγηματικό σχέδιο το οποίο, κατά την άποψη του συγγραφέα, ο Θουκυδίδης θέτει σε εφαρμογή στο όγδοο βιβλίο.
Η επίδραση της αντισυμφυτικής μεμβράνης στην αποκατάσταση τραυματικών ελλειμμάτων καμπτήρων τενόντων στη ζώνη ΙΙ στο χέρι
Authors: Καπούτσης Δημήτριος
Published: August 2021

Η επίδραση αντισυμφυτικών μεμβρανών στην επούλωση διατομής καμπτήρων σε πειραματόζωα έχει ως σήμερα μελετηθεί αρκετά. Αντιθέτως δεν έχει μελετηθεί η επίδραση τους σε περιπτώσεις που έχουμε τενόντιο έλλειμμα στη ζώνη ΙΙ το οποίο αποκαθίσταται με τενόντιο αυτομόσχευμα. Σκοπός της παρούσης μελέτης είναι η διερεύνηση της επίδρασης της αντισυμφυτικής μεμβράνης της Johnson-Johnson στην αποκατάσταση τενοντίου ελλείμματος καμπτήρα στη ζώνη ΙΙ σε κόνικλο.Υλικό-Μέθοδος: Χειρουργήθηκαν συνολικά 30 κόνικλοι Νέας Ζηλανδίας . Σε κάθε πειραματόζωο δημιουργήθηκε τραυματικό έλλειμμα περίπου 3cm στον εν τω βάθει καμπτήρα τένοντα του 1ου και 4ου ή του 2ου και 3ου δακτύλου του δεξιού κάτω άκρου στην Ζώνη ΙΙ. Το έλλειμμα γεφυρώθηκε με ενδοϋμενικό αυτομόσχευμα και στο ένα δάκτυλο τοποθετήθηκε αντισυμφυτική μεμβράνη ενώ στο άλλο όχι. Στις 3 εβδομάδες μετεγχειρητικά χειρουργήθηκαν εκ νεόυ τα 23 πειραματόζωα και ελήφθησαν 23 ζεύγη τενοντίων μοσχευμάτων, τα οποία υπεβλήθησαν σε μελέτη μακροσκοπική και μικροσκοπική-ιστολογική. Στις 6 μετεγχειρητικές εβδομάδες χειρουργήθηκαν για 2η φορά τα υπόλοιπα 7 πειραματόζωα κι ελήφθησαν 14 τενόντια μοσχεύματα (7 ζεύγη) που υπεβλήθησαν σε εμβιομηχανική μελέτη στο Πολυτεχνείο του ΑΠΘ. Αποτελέσματα: Παρατηρήθηκε αντίδραση τύπου ξένου σώματος πέριξ της μεμβράνης και αυξημένη ιστολογικά παρουσία κολλαγόνου τύπου ΙΙΙ στις 3 εβδομάδες μετεγχειρητικά σε όλες τις περιπτώσεις. Στα μοσχεύματα με αντισυμφυτική μεμβράνη στις 3 εβδομάδες μετεγχειρητικά παρατηρήθηκε ιστολογικά σχετική μείωση του κολλαγόνου τύπου ΙΙΙ ως προς αυτά χωρίς μεμβράνη, και μακροσκοπικά της παρουσίας συμφύσεων. Επίσης κατεγράφη ήπια ώς μέτρια αύξηση της έκφρασης της μεταλλοπρωτεινάσης MMP1 και ήπια αύξηση της MMP2. Δεν παρατηρήθηκε διαφοροποίηση στην έκφραση και παρουσία του κολλαγόνου τύπου Ι με ή χωρίς μεμβράνη. Εμβιομηχανικά, στις 6 εβδομάδες μετεγχειρητικά, δε διεπιστώθη στατιστικώς σημαντική διαφορά στη μηχανική αντοχή (μέγιστο φορτίο προ θραύσης) των τενοντίων μοσχευμάτων με ή χωρίς χρήση μεμβράνης (p=0,511>0,05), αλλά είχαμε στατιστικώς σημαντικά μεγαλύτερη ελαστικότητα (μέγιστη επιμήκυνση προ θραύσεως) των μοσχευμάτων που επικαλύφθηκαν με αντισυμφυτική μεμβράνη (p=0,029<0,05).Συμπεράσματα: Με τη χρήση της αντισυμφυτικής μεμβράνης σε αποκατάσταση ελλείμματος με τενόντιο μόσχευμα μειώνεται η παρουσία συμφύσεων και κολλαγόνου τύπου ΙΙΙ, ευοδώνεται το remodeling του εξωκυττάριου στρώματος και αυξάνεται η ελαστικότητα του μοσχεύματος, ενώ δεν επηρεάζεται η έκφραση του κολλαγόνου τύπου Ι και η μηχανική αντοχή του ίδιου του μοσχεύματος.Κλινική εφαρμογή: Με τα αποτελέσματα της παρούσας μελέτης, είναι λογικό να σκεφτούμε ότι η κλινική πράξη, σε περιπτώσεις που καλούμεθα να αποκαταστήσουμε σε πρώτο χρόνο τενόντια ελλέιμματα στη ζώνη ΙΙ στο ανθρώπινο χέρι, μπορεί να κατευθυνθεί προς την επιλογή της επικάλυψης του αυτομοσχεύματος με αντισυμφυτική μεμβράνη, ώστε να μειωθούν κατά το δυνατό οι πιθανότητες ανάπτυξης μετεγχειρητικών συμφύσεων.
Αλληλεπίδραση μικροφυσαλίδας με ελαστικό περίβλημα (Contrast Agent) με γειτονικό τοίχωμα παρουσία ακουστικών διαταραχών
Authors: Ευθυμίου Κωνσταντίνος
Published: August 2021

Στην παρούσα Διδακτορική Διατριβή μελετάται αριθμητικά η αλληλεπίδραση μικροφυσαλίδας με ελαστικό περίβλημα με γειτονικό τοίχωμα. Το περιβάλλον ρευστό θεωρείται ανιξώδες και ασυμπίεστο του οποίου η πίεση διαταράσσεται είτε με βηματική, είτε με ημιτονοειδή διαταραχή στο άπειρο. Το περίβλημα της μικροφυσαλίδας θεωρείται ως ιξωδοελαστικό κέλυφος αμελητέου πάχους. Για τον υπολογισμό του δυναμικού της ταχύτητας του περιβάλλοντος ρευστού χρησιμοποιείται η μέθοδος των συνοριακών στοιχείων σε συνδυασμό με τη μέθοδο των πεπερασμένων στοιχείων για τη διακριτοποίηση του κάθετου και εφαπτομενικού ισοζυγίου δυνάμεων κατά μήκος της γενέτειρας καμπύλης του κελύφους, το οποίο θεωρείται αξονοσυμμετρικό. Για βηματική αλλαγή της πίεσης στο περιβάλλον ρευστό το ιξώδες του κελύφους αποσβένει τις ταλαντώσεις όγκου της μικροφυσαλίδας, ενώ η αλληλεπίδραση της τελευταίας με γειτονικό τοίχωμα δημιουργεί δευτερογενείς δυνάμεις Bjerknes οι οποίες προκαλούν τη μετατόπιση της φυσαλίδας. Ωστόσο η μεταφορική κίνηση της φυσαλίδας δεν μπορεί να ανακοπεί λόγω της απουσίας ιξώδους στο περιβάλλον ρευστό και της επίδρασης του ιξώδους του κελύφους μόνο στην ταλαντωτική κίνηση. Η μεταφορική κίνηση διατηρείται ακόμα και μετά την επίτευξη στατικής διαμόρφωσης από τη φυσαλίδα. Η επικρατούσα στατική διαμόρφωση είναι αυτή του ελλειψοειδούς και πρόκειται για ευσταθή κλάδο αναδυόμενο από τη σφαιρική διαμόρφωση υπό συμπίεση. Προκύπτει για μικροφυσαλίδες με μαλακά κελύφη και με σχετικά σημαντική αντίσταση στον λυγισμό και τη συμπίεση, που ευνοούν την επιμήκυνση παράλληλα στον άξονα συμμετρίας. Στατική διαμόρφωση με οδόντωση δεν μπορεί να ανακτηθεί από τις αριθμητικές προσομοιώσεις λόγω του φαινομένου της απόκλισης, “divergence”, και των επακόλουθων ασταθειών που διεγείρονται κατά την παραμόρφωση του κελύφους μέχρι την επίτευξη στατικής διαμόρφωσης. Στην περίπτωση αυτή προκρίνονται ασύμμετρα σχήματα με επιμήκυνση κάθετα στον άξονα συμμετρίας και σημαντικό επίπεδο λυγισμού στην περιοχή του πόλου. Όταν η φυσαλίδα διεγείρεται από διαταραχή ημιτονοειδούς μορφής με πλάτος κάτω από το όριο λυγισμού, λαμβάνει χώρα αρμονικός συντονισμός και η φυσαλίδα επιδεικνύει κυρίως ωοειδή σχήματα με προσανατολισμό κάθετα στο τοίχωμα. Η συγκεκριμένη διαμόρφωση είναι αποτέλεσμα έντονης μεταβολής της κινητικής ενέργειας στην περιοχή των πόλων του κελύφους η οποία αντισταθμίζεται από το ιξώδες του κελύφους οδηγώντας σε ωοειδή σχηματισμό. Η μείωση της απόστασης από το τοίχωμα δεν επηρεάζει σημαντικά το πλάτος ταλάντωσης της μικροφυσαλίδας και συνεπώς την ακουστική της απόκριση. Καθώς το πλάτος της εξωτερικής διαταραχής αυξάνει, παρατηρείται δυναμικός λυγισμός αμέσως μετά τη μέγιστη συμπίεση, ο οποίος οδηγεί σε διάρρηξη του κελύφους. Κατά τη διάρκεια των προσομοιώσεων δεν παρατηρήθηκε δημιουργία υγρής δέσμης υψηλής ταχύτητας (jet) και για τις δύο περιπτώσεις μεταβολής της πίεσης του περιβάλλοντος ρευστού, καθώς το ιξώδες του κελύφους αποσβένει την ταχύτητα στον πόλο, ενώ η ελαστικότητα του κελύφους δεν επιτρέπει τη δημιουργία έντονων εσοχών.
Τα δώρα της ανάγνωσης
Authors: Τσελέντη Δανάη
Published: August 2021

Η παρούσα διατριβή αποτελεί μια μελέτη μεμονωμένης περίπτωσης μιας μικτής (πρόσωπο με πρόσωπο) λέσχης ανάγνωσης αστυνομικής λογοτεχνίας στην Αθήνα. Στη βάση της παρατήρησης 22 συναντήσεων της λέσχης και της διεξαγωγής 25 ημι-δομημένων συνεντεύξεων με μέλη της, η έρευνα επιχειρεί να προσεγγίσει τις αναγνωστικές πρακτικές, τους ειδικότερους τρόπους ανάγνωσης και συμμετοχής της αναγνωστικής ομάδας, καθώς και την ιδιαίτερη συσχέτισή τους με τις διαστάσεις του φύλου και του είδους. Η έρευνα ακολουθεί τη μεθοδολογική στρατηγική της θεμελιωμένης θεωρίας (grounded theory) για τους εξής βασικούς λόγους: 1) για να αποφύγει την επιβολή ενός προϋπάρχοντος θεωρητικού πλαισίου στα εμπειρικά δεδομένα, 2) για να αναπτύξει θεωρία μέσα από μια συστηματική διαδικασία κωδικοποίησης, 3) για να αποφύγει την «κειμενοποίηση» των δεδομένων μέσα από την εφαρμογή ενός «καχύποπτου» τρόπου ανάγνωσής τους, οργανωμένου γύρω από την απόπειρα «αποκάλυψης» ή «έκθεσης» υπόρρητων αιτιών και συσχετίσεων, αδιαφανών στα ίδια τα υποκείμενα της έρευνας. Η ανάλυση του εμπειρικού υλικού ανέδειξε τη λέσχη ανάγνωσης αστυνομικής λογοτεχνίας ως ένα δημόσιο κύκλωμα (circuit) αναγνωστικών και γραπτών ανταλλαγών, το οποίο μπορεί να προσεγγιστεί μέσα από το «παράδειγμα του δώρου», που εισήγαγε ο Marcel Mauss. Η ιδιότυπη «οικονομία του δώρου» που ενεργοποιείται στη λέσχη αναπτύσσεται στα εξής τρία επίπεδα: στην από κοινού επιλογή των βιβλίων και στη συγκρότησή τους ως υλικών και συμβολικών αντικειμένων που ανταλλάσσονται ανάμεσα στα μέλη, στην ανταλλαγή απόψεων, προφορικών και γραπτών, μεταξύ των συμμετεχόντων/ουσών και στη συγκρότηση αξίας με επίκεντρο τα πρόσωπα. Οι ανταλλαγές που διενεργούνται στη βάση πολύτροπων εστιάσεων πάνω, γύρω και έξω από τα υπό συζήτηση κείμενα, κινητοποιούν μια σειρά τοπικών ιεραρχήσεων (μορφωτικών, αναγνωστικών, ειδολογικών, συγγραφικών, επικοινωνιακών) ανάμεσα στα μέλη, οι οποίες διαμεσολαβούνται τόσο από τη διάσταση του φύλου όσο και από αυτήν του είδους της αστυνομικής λογοτεχνίας.
Διερεύνηση των γνώσεων σχετικά με τις πρώτες βοήθειες σε υποψήφιους εκπαιδευτικούς με την εφαρμογή σύγχρονης εξ αποστάσεως εκπαίδευσης
Authors: Πονηρού Παρασκευή
Published: August 2021

Εισαγωγή: Η εκπαίδευση σε Πρώτες Βοήθειες μέσα από προγράμματα αγωγής υγείας μπορεί να συμβάλλει στην προαγωγή της υγείας του πληθυσμού. Παράλληλα, η ανάπτυξη εναλλακτικών μορφών επιμόρφωσης με έμφαση στην εξ’ αποστάσεως εκπαίδευση που υλοποιείται με την ηλεκτρονική από απόσταση μάθηση δημιουργεί ένα καινοτόμο σύστημα παροχής γνώσεων και δεξιοτήτων σε διαφορετικές ομάδες πληθυσμού. Οι εκπαιδευτικοί αποτελούν μια ομάδα πληθυσμού που αντιμετωπίζει αυξημένες προκλήσεις στο χώρο της εκπαίδευσης.Σκοπός: Η διερεύνηση του βαθμού γνώσεων σχετικά με τις πρώτες βοήθειες σε υποψήφιους εκπαιδευτικούς πριν και μετά τη συμμετοχή τους στο πρόγραμμα σύγχρονης εξ’ αποστάσεως εκπαίδευσης σε σχέση με υποψήφιους εκπαιδευτικούς που δεν έλαβαν μέρος.Υλικό και Μέθοδος Μελέτης: Το δείγμα της μελέτης αποτέλεσαν 244 σπουδαστές – υποψήφιοι εκπαιδευτικοί της ΑΣΠΑΙΤΕ που παρακολούθησαν το Ετήσιο Πρόγραμμα Παιδαγωγικής Κατάρτισης (ΕΠΠΑΙΚ). Στη μελέτη εφαρμόστηκε πειραματικός σχεδιασμός τύπου Solomon με τέσσερις τυχαιοποιημένες ομάδες (2 ομάδες παρέμβασης και 2 ομάδες ελέγχου). Η συλλογή των δεδομένων βασίστηκε σε τρία ερωτηματολόγια τα οποία δόθηκαν σε συγκεκριμένες χρονικές στιγμές ανάλογα με την κάθε τυχαιοποιημένη ομάδα στην οποία απευθυνόταν. Για την ανάλυση των δεδομένων της έρευνας χρησιμοποιήθηκε το στατιστικό πακέτο SPSS 19.0.Αποτελέσματα: Το δείγμα της μελέτης αποτέλεσαν 244 άτομα εκ των οποίων το 65,2% (N=159) ήταν γυναίκες. Ως προς το επίπεδο εκπαίδευσης το 41% ήταν απόφοιτοι ΤΕΙ, το 59% ήταν απόφοιτοι ΑΕΙ και το 78,7% είχαν επιπλέον σπουδές ή εξειδικεύσεις. Από τους συμμετέχοντες το 13,9% (Ν=34) ανήκαν σε ειδικότητες που αφορούν την υγεία και το 25,8% (Ν=63) συμμετείχαν σε κάποιο πρόγραμμα εκπαίδευσης σχετικά με τις Πρώτες Βοήθειες. Η αποτελεσματικότητα του προγράμματος βασίστηκε στην αξιολόγηση της γνώσης των σπουδαστών – υποψήφιων εκπαιδευτικών της ΑΣΠΑΙΤΕ στις Πρώτες Βοήθειες πριν και μετά την εκπαιδευτική παρέμβαση. Η γνώση σε Πρώτες Βοήθειες πριν την εφαρμογή του προγράμματος δεν ήταν επαρκής, ενώ μετά την εφαρμογή του παρατηρήθηκε αύξηση του επιπέδου γνώσεων στις ομάδες παρέμβασης. Αναφορικά με το αν άλλες ανεξάρτητες μεταβλητές (φύλο, ηλικία κλπ) επηρεάζουν τη γνώση σε Πρώτες Βοήθειες δε βρέθηκαν στατιστικά σημαντικά αποτελέσματα (p>0,05).Συμπεράσματα: Η ανάγκη για άμεση ανταπόκριση στην οξεία φάση ενός τραυματισμού ή ενός ατυχήματος είναι μεγάλη και η προετοιμασία των πληθυσμιακών ομάδων όπως είναι οι εκπαιδευτικοί πρέπει να γίνεται ακολουθώντας ένα συστηματικό τρόπο εκπαίδευσης βασιζόμενοι σε διεθνείς κατευθυντήριες οδηγίες. Για να κατέχουν όμως αυτές τις γνώσεις και τις δεξιότητες οι εκπαιδευτικοί πρέπει να δημιουργηθεί ένα δίκτυο κατάρτισης
Πειραματική και υπολογιστική μελέτη των δυναμικών ιδιοτήτων και της δομής συσσωματωμάτων αιθάλης
Authors: Μελάς Αναστάσιος
Published: August 2021

Στην παρούσα διατριβή αναπτύχθηκε η μέθοδος ρυθμού συγκρούσεων (CRM) για τον υπολογισμό του συντελεστή οπισθέλκουσας μορφοκλασματικών συσσωματωμάτων σε όλες τις περιοχές ροής. Ο συντελεστής οπισθέλκουσας υπολογίστηκε από το λόγο των ρυθμών σύγκρουσης μεταξύ σωματιδίου και συσσωματώματος στη συνεχή και την slip περιοχή. Η μέθοδος επαληθεύτηκε για ευθείες αλυσίδες συσσωματωμάτων που αποτελούνταν από σφαιρικά σωματίδια. Υπολογίστηκε η ακτίνα προσαρμοσμένης σφαίρας, η ακτίνα μιας σφαίρας με τον ίδιο διορθωτικό παράγοντα με την αλυσίδα, στη slip ροή. Βρέθηκε μια ασθενής εξάρτηση στις συνθήκες ροής. Η CRM συνδυάστηκε με τη μέθοδο προσαρμοσμένης σφαίρας (ASM) για να διευρύνουμε τη χρήση της σε όλους τους αριθμούς Knudsen. Οι συντεστές διόρθωσης ευθείων αλυσίδων βρισκόταν σε καλή συμφωνία για αριθμούς Knudsen μέχρι 100.Μελετήθηκε η επιροή των γεωμετρικών ιδιοτήτων και του μεγέθους σωματιδίων στις ιδιότητες κινητικότητας σε όλες τις περιοχές ροής. Η ακτίνα κινητικότητας μορφοκλασματικών συσσωματωμάτων στη συνεχή περιοχή υπολογίστηκε με την CRM, ενώ στην ελεύθερη μοριακή περιοχή υπολογίστηκε η μέση προβαλλόμενη επιφάνεια και σχετίστηκε με την ακτίνα κινητικότητας. Προτάθηκαν εμπειρικές σχέσεις, και για τις δύο περιοχές ροής, οι οποίες την ακτίνα κινητικότητας με τη γυροσκοπική ακτίνα και τον αριθμό μονομερών. Οι προτεινόμενες εκφράσεις εξαρτώνται μόνο από γεωμετρικές ιδιότητες και είναι ανεξάρτητες από τις fractal διάσταση και παράγοντα. Οι υπολογισμένες ακτίνες κινητικότητας διαφορετικών fractal συσσωματωμάτων βρίσκονται σε καλή συμφωνία με βιβλιογραφικές τιμές. Στη μεταβατική περιοχή ερευνήθηκαν δύο μέθοδοι: η CRM και η ASM. Μια σχέση προτάθηκε για τον υπολογισμό της ακτίνας προσαρμοσμένης σφαίρας από γεωμετρικές ιδιότητες. Ο παράγοντας διόρθωσης και η ακτίνα κινητικότητας DLCA και RLCA συσσωματωμάτων υπολογίστηκε με την ASM. Βρέθηκε επίσης να ισχύει ο νόμος των fractal για την ακτίνα κινητικότητας και υπολογίστηκαν η fractal διάσταση και ο παράγοντας για διαφορετικά συσσωματώματα. Επίσης, μελετήθηκε πειραματικά και υπολογιστικά η φαινόμενη πυκνότητα. Νανοσωματίδια άνθρακα σχηματίστηκαν με πηγή spark discharge και μελετήθηκε η δομή τους συνδυάζοντας μετρήσεις της αεροδυναμικής (ELPI) και της ακτίνας κινητικότητας (SMPS). Οι μετρήσεις της ακτίνας κινητικότητας με SMPS και ο υπολογισμός τις σχέσεις που προτείνονται σε αυτή την εργασία είναι σε καλή συμφωνία.Τέλος, μελετήθηκε πειραματικά και υπολογιστικά η οξειδωτική θράση συσσωματωμάτων αιθάλης. Τα fractal συσσωματώματα αιθάλης σχηματίστηκαν με CAST ενώ η συμπεριφορά τους μελετήθηκε σε υψηλές θερμοκρασίες παρουσία οξειδωτικού. Σε θερμοκρασίες T>1000K μετρήθηκαν σωματίδια μικρού μεγέθους. Το αποτέλεσμα επαληθεύτηκε από ΤΕΜ εικόνες και από αλγοριθμική μελέτη που έδειξε πως μετά τη θραύση ενός συσσωματώματος σχηματίζονται κυρίως μονομερή και η κατανομή μεγέθους έχει σχήμα ‘U’.
Μελέτη της μοριακής έκφρασης της κυκλοοξυγενάσης (COX-2) και της διυδροπυριμιδινικής δεϋδρογενάσης (DPD) σε ασθενείς με εξαιρέσιμο ορθοκολικό καρκίνο
Authors: Μέκρας Δημοσθένης
Published: August 2021

Ο σκοπός της παρούσας διδακτορικής διατριβής ήταν να μελετηθεί με τη χρήση μεθόδων της μοριακής βιολογίας καθώς και ανοσοϊστοχημικών τεχνικών, η έκφραση της Κυκλοοξυγενάσης (Cyclooxygenase, COX-2) και της Διυδροπυριμιδινικής Δεϋδρογενάσης (Dihydropyrimidine Dehydrogenase, DPD) και η πιθανή προγνωστική και προβλεπτική σημασία τους σε όγκους ασθενών, που υποβλήθηκαν σε χειρουργική επέμβαση για εξαιρέσιμο ορθοκολικό καρκίνο, χωρίς μεταστατική νόσο. Στη μελέτη συμπεριλήφθηκαν 96 ασθενείς με καρκίνο παχέος εντέρου, από τους οποίους μετά την επέμβαση έλαβαν χημειοθεραπεία οι 59 ασθενείς (61.5%). Μετά από διάμεσο χρόνο παρακολούθησης 82.7 μηνών, παρατηρήθηκαν 21 περιπτώσεις υποτροπής της νόσου (21.9%) και 30 θάνατοι (31.2%). Από τις αναλύσεις των κλινικοπαθολογοανατομικών χαρακτηριστικών των ασθενών και του διαστήματος ελεύθερο νόσου (DFS), διαπιστώθηκε στατιστικά σημαντική συσχέτισή του με την ύπαρξη λεμφαδενικής διήθησης (N), τον ιστολογικό βαθμό κακοήθειας (Grade) και το στάδιο της νόσου (AJCC). Η αντίστοιχη ανάλυση των κλινικοπαθολογοανατομικών χαρακτηριστικών των ασθενών και της συνολικής επιβίωσης (OS), ανέδειξε σημαντικότητα στη σχέση της επιβίωσης μόνο με την ηλικία και τον ιστολογικό βαθμό κακοήθειας (Grade). Καταδείχτηκε, επίσης, στατιστικά σημαντική συσχέτιση μεταξύ της χημειοθεραπείας και της συνολικής επιβίωσης, αλλά όχι μεταξύ της χημειοθεραπείας με το ελεύθερο νόσου διάστημα. Σε 85 (89%) από τους παραπάνω ασθενείς έγινε μελέτη της έκφρασης της πρωτεΐνης COX-2 με ανοσοϊστοχημεία με τη χρήση μονοκλωνικού αντισώματος σε ιστικές μικροσυστοιχίες, ενώ σε 84 (88%) ασθενείς διερευνήθηκε η γονιδιακή έκφραση των mRNA του DPYD και του PTGS2 με ποσοτική real-time PCR (QRT-PCR). Δεν παρατηρήθηκε στατιστικά σημαντική διαφορά της έκφρασης των mRNA του DPYD και του PTGS2, με το διάστημα ελεύθερο νόσου (DFS) και τη συνολική επιβίωση (ΟS) (wald p>0,05 και για τους δύο δείκτες). Το 69.4% των όγκων των ασθενών της μελέτης είχαν υψηλή έκφραση της πρωτεΐνης COX-2, χωρίς όμως να προκύπτει στατιστικά σημαντική διαφορά ως προς το DFS και το OS (p>0.05). Επίσης, δεν υπήρξε στατιστικά σημαντική συσχέτιση (p>0.05) κανενός από του μοριακούς δείκτες με την ηλικία, το φύλο, την πρωτοπαθή εστία, την έκταση τους όγκου (Τ), την διήθηση λεμφαδένων (Ν), τον ιστολογικό βαθμό (Grade), το στάδιο της νόσου (AJCC) και την χημειοθεραπεία. Η 5ετής συνολική επιβίωση ήταν 76.7% και το 5ετές ελεύθερο νόσου διάστημα 68.5%. Τέλος, από τα αποτελέσματα της πολυπαραγοντικής ανάλυσης προέκυψε ότι η ύπαρξη διήθησης λεμφαδένων (Ν), ο βαθμός κακοήθειας του όγκου (Grade) και η έκφραση mRNA του όγκου για την PTGS2/COX-2 αποτελούν ανεξάρτητους προγνωστικούς παράγοντες για το ελεύθερο νόσου διάστημα (DFS). Ακόμα, η ηλικία και ο βαθμός κακοήθειας του όγκου (Grade) φαίνεται να αποτελούν ανεξάρτητους προγνωστικούς παράγοντες για την συνολική επιβίωση (OS).
Τεχνικές εύρεσης, αναδιαμόρφωσης, επαναστόχευσης και αξιοποίησης μαθησιακών αντικειμένων της ιατρικής εκπαίδευσης στο διαδίκτυο με χρήση νέων τεχνολογιών και διεθνών προτύπων
Authors: Κωνσταντινίδης Στάθης
Published: August 2021

Ο σκοπός της παρούσας διατριβής είναι να εξετάσει τα υπάρχοντα πρότυπα ηλεκτρονικής μάθησης για την περιγραφή των ιατρικών αντικειμένων μάθησης, τα οποία μπορούν να ποικίλλουν και να τα συνδυάσει, ώστε να προκύψει ένα πλαίσιο περιγραφής που να επιτρέπει την εύρεση, αναδιαμόρφωση, επαναστόχευση και αξιοποίηση των μαθησιακών αντικειμένων της ιατρικής εκπαίδευσης. Στόχος της διατριβής είναι να δημιουργήσει κατάλληλα εργαλεία και μεθόδους για τη σωστότερη και ευκολότερη εφαρμογή των εκπαιδευτικών προτύπων στην πράξη και την διευκόλινση του διαμοιρασμού των ιατρικών εκπαιδευτικών αντικειμένων. Δημιουργήθηκαν αρκετά συνεργατικά και σημασιολογικά εργαλεία για τη διευκόλυνση της εύρεσης, αναδιαμόρφωσης, επαναστόχευσης και αξιοποίησης των μαθησιακών αντικειμένων της ιατρικής εκπαίδευσης. Επεκτάθηκε ένα ηλεκτρονικό περιβάλλον εκπαίδευσης ως ηλεκτρονικό αποθετήριο εκπαιδευτικών αντικειμένων, εφαρμόζοντας τις τεχνικές που προσδιορίστηκαν. Το ηλεκτρονικό αυτό περιβάλλον περιέχει πλέον ένα κοινωνικό δίκτυο χρηστών που του επιτρέπει το συνεργατικό διαμοιρασμό εκπαιδευτικών αντικειμένων, την πραγματοποίηση συνεργατικής αξιολόγησης και την επαναχρησιμοποίησή τους. Περιλαμβάνονται διάφορες εφαρμογές της Εκπαιδευσιολογίας, που απεικονίζουν εκπαιδευτικά αντικείμενα σε χάρτη και τεχνικές επαναστόχευσης εκπαιδευτικών αντικειμένων. Τα αντικείμενα που περιέχονται, περιγράφονται με ένα διεθνές εκπαιδευτικό πρότυπο περιγραφής αντικειμένων, το mEducator scheme/ontology. Η χρήση αυτού του προτύπου δίνει την επεκτασιμότητα στο αποθετήριο-ηλεκτρονικό περιβάλλον, ώστε να συνδεθεί με πολλά άλλα αποθετήρια πληροφοριών (μέσω των διασυνδεδεμένων δεδομένων και του σημασιολογικού ιστού). Η χρήση αντικειμένων ακόμα και από τα μέσα κοινωνικής δικτύωσης, όπως τα βίντεο του YouTube, μπορεί να προσφέρει συνδέσεις με τα υπόλοιπα δεδομένα του διαδικτύου. Όλες αυτές οι τεχνικές και τα εργαλεία που μελετήθηκαν και υλοποιήθηκαν, οδήγησαν στην επίτευξη των στόχων της παρούσας διατριβής και την ολοκλήρωση της μελέτης των τεχνικών εύρεσης, αναδιαμόρφωσης, επαναστόχευσης και αξιοποίησης των μαθησιακών αντικειμένων της ιατρικής εκπαίδευσης μέσω των νέων τεχνολογιών και των διεθνών προτύπων.
Ερμηνεία περιβάλλοντος και περιβαλλοντική ευαισθητοποίηση στις προστατευόμενες περιοχές
Authors: Παπανικολάου Αναστάσιος
Published: August 2021

Η Ερμηνεία Περιβάλλοντος, όπως την είδαν οι πρωτεργάτες του αντικειμένου, ταυτιζόταν με την έμπνευση, την αποκατάσταση της προσωπικής σύνδεσης του ατόμου με τη Φύση, που έχει διαρραγεί από τον σύγχρονο πολιτισμό και την αλλαγή των αντιλήψεων και στάσεων των ανθρώπων, ώστε να αναχαιτισθεί η καταστροφή του περιβάλλοντος. Οι στόχοι αυτοί σήμερα αποκτούν ολοένα και μεγαλύτερη σημασία, προκειμένου η Ερμηνεία Περιβάλλοντος να παραμείνει σύγχρονη και επίκαιρη και κυρίως χρήσιμη για την κοινωνία και το περιβάλλον. Ωστόσο, η Ερμηνεία Περιβάλλοντος, όπου διεθνώς εφαρμόζεται μέχρι τώρα, λειτουργεί ακόμα σε ένα μη καθορισμένο πλαίσιο στόχων, χαρακτηριστικών και περιεχομένου και δείχνει να δίνει έμφαση σε επιφανειακές παρουσιάσεις των προστατευτέων αντικειμένων, ή στην ικανοποίηση συγκεκριμένων διαχειριστικών επιταγών των εκάστοτε Προστατευόμενων Περιοχών (ΠΠ). Στη χώρα μας, το πεδίο της Ερμηνείας Περιβάλλοντος, είναι σε εμβρυϊκό στάδιο και χρειάζεται η προσαρμογή της στις ελληνικές επιταγές και ιδιαιτερότητες, ώστε αυτό το εγχείρημα να είναι όσο το δυνατόν πιο λειτουργικό και πιο αποτελεσματικό. Από τις παραπάνω διαπιστώσεις προκύπτουν τρεις άξονες προβληματισμού σχετικά α) με τη θεώρηση της Ερμηνείας Περιβάλλοντος, ως προς τους στόχους, τα χαρακτηριστικά, το περιεχόμενο της, β) με τους τρόπους εφαρμογής, ώστε να πετύχει η Ερμηνεία Περιβάλλοντος τους στόχους της, ιδιαίτερα εκείνους που σχετίζονται με την Περιβαλλοντική Ευαισθητοποίηση και γ) με τη μορφή που πρέπει ή μπορεί να πάρει η Ερμηνεία στη χώρα μας. Η παρούσα διδακτορική διατριβή έχει ως γενικό θέμα την Ερμηνεία Περιβάλλοντος και ειδικότερα εξετάζει το πώς μπορεί αυτή να χρησιμοποιηθεί ως εργαλείο για την Περιβαλλοντική Ευαισθητοποίηση στις ΠΠ. Επιχειρεί να προτείνει ένα μοντέλο Ερμηνείας Περιβάλλοντος για τις ΠΠ και σχεδιάστηκε για να περιγράψει τη διαδρομή των σταδίων που χρειάζεται να ακολουθηθούν για να εφαρμοστεί ένα Ερμηνευτικό πρόγραμμα, αλλά και να παρέχει εμπειρικά δεδομένα για τα χαρακτηριστικά, το περιεχόμενο και τις παραμέτρους του καθενός σταδίου, ώστε να εξασφαλίζεται όσο το δυνατόν περισσότερο η αποτελεσματικότητα του και να μπορεί να εφαρμοστεί άμεσα στις ΠΠ γενικά, αλλά και της Ελλάδας ειδικότερα. Ο μεθοδολογικός σχεδιασμός της έρευνας περιλαμβάνει τέσσερα διακριτά, αλλά συνδεόμενα στάδια: δημοσκόπηση των επισκεπτών της ΠΠ του Ολύμπου, παρατήρηση των επισκεπτών και της τουριστικής εμπειρίας στην ΠΠ του Ολύμπου, δημοσκόπηση Φορέων Διαχείρισης και συνέντευξη σε βάθος. Τα δεδομένα προσδιορίζουν τις σχετιζόμενες με το μοντέλο παραμέτρους των τριών συστατικών στοιχείων της Ερμηνείας Περιβάλλοντος: Επισκέπτης, ΠΠ, Φορέας Διαχείρισης, και υποστηρίζουν την πρακτική εφαρμογή του μοντέλου, αλλά και την αποτελεσματικότητα του. Οι μεταβλητές που αναλύθηκαν και προσδιορίστηκαν από την έρευνα, ενημερώνουν το κάθε στοιχείο του μοντέλου και τα στάδια σχεδιασμού και εφαρμογής της Ερμηνείας, ώστε να διαμορφώνεται ως προς τα χαρακτηριστικά, το περιεχόμενο και τις μεθόδους, για να είναι αυτά κατάλληλα και προσαρμοσμένα στην κάθε περίπτωση.
Μητρότητα και σχολικές πρακτικές
Authors: Μπουρατζή Βασιλική
Published: August 2021

Η παρούσα μελέτη διερευνά τους τρόπους με τους οποίους οι μητέρες διαχειρίζονται το σχολείο και τη συμμετοχή των παιδιών τους στη σχολική ζωή, επικεντρωνόμενη παράλληλα στις κοινωνικές και πολιτικές επιπτώσεις που έχει η ενασχόλησή τους με το σχολείο σε πρακτικές που περιλαμβάνουν τη γονεϊκότητα, τη μητρότητα, την οικιακότητα, τους έμφυλους ρόλους και την αναδιαπραγμάτευση των συγγενειακών σχέσεων. Σε αυτό το πλαίσιο, η διατριβή οδηγεί στο συμπέρασμα ότι το σχολείο αποτελεί για τις γυναίκες ένα σημαντικό πεδίο εξωοικιακής δράσης, ενδυνάμωσής τους και κατασκευής της γυναικείας εμπειρίας. Η διατριβή βασίζεται σε δυόμιση ετών επιτόπια ανθρωπολογική έρευνα, από τον Σεπτέμβριο του 2007 έως τον Ιανουάριο του 2010, σε μια ορεινή αγροτοκτηνοτροφική κοινότητα της βορειοανατολικής Λέσβου. Η έρευνα είχε τη μορφή μιας «ανοιχτής εθνογραφίας του σχολείου». Αφορούσε τόσο το σχολικό χώρο και συγκεκριμένα τα δημόσια σχολεία που λειτουργούσαν στην υπό μελέτη περιοχή (νηπιαγωγείο, δημοτικό σχολείο) όσο και τον οικιακό χώρο. Παράλληλα, επεκτάθηκε και σε διαφορετικά συμφραζόμενα της τοπικής κοινωνίας, όπως την εργασία, το γάμο, τη συγγένεια και την εορταστική κοινωνικότητα.
Δραπετσώνα
Authors: Κυραμαργίου Ελένη
Published: August 2021

Η παρούσα μελέτη είναι μια ιστορία του συνοικισμού της Δραπετσώνας από το 1922 έως το 1967. Η Δραπετσώνα ως οικισμένος χώρος διαμορφώθηκε σε δύο χρονικές στιγμές⋅ στις αρχές του 20ού αιώνα και αμέσως μετά την προσφυγική εισροή του 1922. Οι δύο αυτές στιγμές οριοθετούν την αφετηρία της πραγμάτευσης της μελέτης ενώ το τέλος της συμπίπτει με την ολοκλήρωση ενός εκτεταμένου προγράμματος στεγαστικής αποκατάστασης –για το σύνολο εντέλει των κατοίκων της– που ξεκίνησε στα μέσα της δεκαετίας του 1960 και ολοκληρώθηκε στα χρόνια της απριλιανής δικτατορίας. Με βάση τη συγκεκριμένη περιοδολόγηση, η έρευνα εστιάζει στην οικιστική συγκρότηση του χώρου και στους κοινωνικούς μετασχηματισμούς που συντελέστηκαν εντός του. Οι κάτοικοι του συνοικισμού, οι αιτίες και οι συνθήκες εγκατάστασής τους, η διαμόρφωση της καθημερινότητας και τα προβλήματα που αντιμετώπιζαν διαπλέκονται, αφενός, με την τρέχουσα πολιτική επικαιρότητα και τις πολιτικές επιλογές των κατοίκων, και αφετέρου, με την ανάπτυξη των βιομηχανικών μονάδων του παράκτιου μετώπου και των μικρότερων βιοτεχνιών και επιχειρήσεων που λειτουργούσαν εντός του οικισμένου χώρου. Η λειτουργία των εργοστασίων και κυρίως το εργατικό δυναμικό που απασχολούσαν, οι σχέσεις μισθωτής εργασίας, τα προβλήματα της εργασιακής καθημερινότητας, καθώς και οι στιγμές έντασης των απεργιακών κινητοποιήσεων αποτελούν πτυχές της ιστορίας της Δραπετσώνας που σκιαγραφούνται στην παρούσα έρευνα.
Διαχρονική επίδραση καθοριστικών παραγόντων της εγκυμοσύνης (βάρος, διατροφή, άσκηση, παρουσία ασθενειών μητέρας) στον κίνδυνο για ανάπτυξη παιδικής παχυσαρκίας
Authors: Μουρτάκος Σταμάτιος
Published: August 2021

Η παιδική παχυσαρκία συνδέεται με την κατάσταση υγείας και τις συνήθειες του τρόπου ζωής της μητέρας κατά την περιγεννετική περίοδο. Παρατηρείται έλλειψη μακροπρόθεσμων επιδημιολογικών δεδομένων σχετικά με τον τρόπο ζωής κατά την εγκυμοσύνη και την παχυσαρκία στην παιδική ηλικία.Σκοπός της παρούσας εργασίας είναι η διερεύνηση της επίδρασης των ιδιαίτερων μητρικών χαρακτηριστικών (διαβήτης κύησης, καπνιστικές συνήθειες, αλκοόλ και φυσικής δραστηριότητας) στον κίνδυνο ανάπτυξης παιδικής παχυσαρκίας καθώς και η διερεύνηση της επίδρασης του βάρους κύησης με το επίπεδο βάρους των απογόνων σε διάφορα στάδια της ζωής (ηλικίες 0-8 έτη).Η συλλογή των δεδομένων στηρίχτηκε αρχικά σε έρευνα η οποία διενεργήθηκε σε ένα μεγάλο αντιπροσωπευτικό δείγμα μαθητών πρωτοβάθμιας εκπαίδευσης, ηλικίας 7-9 ετών, στην Ελλάδα κατά τα έτη 1997-2007. Η έρευνα στη συνέχεια επεκτάθηκε με δείγμα από μητέρες, δημιουργώντας το τελικό δείγμα από 5.125 δυάδες παιδιών-μητέρων. Με τη χρήση τυποποιημένου ερωτηματολογίου, διεξήχθησαν τηλεφωνικές συνεντεύξεις για τη συλλογή των απαραίτητων πληροφοριών.Η ανάλυση που πραγματοποιήθηκε επιβεβαίωσε ότι όταν μια μητέρα αυξάνει σημαντικά το βάρος της κατά την διάρκεια της εγκυμοσύνης, υιοθετεί καθιστική ζωή και καπνίζει κατά την εγκυμοσύνη, αυξάνεται σημαντικά ο κίνδυνος οι απόγονοι να είναι υπέρβαροι ή παχύσαρκοι. Η υπερβολική αύξηση βάρους κατά την διάρκεια της εγκυμοσύνης συσχετίστηκε επίσης με υψηλότερο κίνδυνο το βρέφος να είναι μεγαλύτερο κατά τη γέννηση και να παρουσιάζει υψηλότερο ΔΜΣ στις ηλικίες των 2 και των 8 ετών.